Document ID: 32004R0447

A Bizottság 447/2004/EK rendelete
(2004. március 10.)
a Cseh Köztársaságnak, Észtországnak, Lettországnak, Litvániának, Magyarországnak, Lengyelországnak, Szlovéniának és Szlovákiának az 1268/1999/EK rendelet alapján nyújtott támogatásról az 1257/1999/EK és 1260/1999/EK rendelet alapján nyújtott támogatásra történő átmenet elősegítésére szolgáló szabályok megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 32. cikke (5) bekezdésére és 33. cikke (5) bekezdésére,
mivel:
(1) Az 1268/1999/EK tanácsi rendelet [1] bevezette a felvételt kérő közép- és kelet-európai országok mezőgazdasági és vidékfejlesztési előcsatlakozási intézkedéseinek az előcsatlakozási időszakban történő közösségi támogatását (Sapard-program). E program egy sor olyan intézkedést tartalmaz, amelyeket a csatlakozást követően az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet [2] vagy a strukturális alapokra vonatkozó általános rendelkezések megállapításáról szóló 1260/1999/EK tanácsi rendelet [3] keretében kell támogatni. E két támogatási típus közötti átmenet elősegítése érdekében meg kell határozni azt az időszakot, amelynek során a Sapard-program keretében kötelezettségvállalásokat lehet tenni a kedvezményezettekkel szemben.
(2) Meg kell határozni azokat a feltételeket, amelyekkel az 1268/1999/EK rendelet alapján jóváhagyott, de az említett rendelet alapján tovább nem finanszírozható projekteket a vidékfejlesztési programozásba át lehet vinni.
(3) Az e rendeletben előírt intézkedések összhangban vannak az Agrárstrukturális és Vidékfejlesztési Bizottság véleményével,
ELFOGADTA EZT A RENDELETET:
1. cikk
Fogalommeghatározás
E rendelet alkalmazásában az "új tagállamok": a Cseh Köztársaság, Észtország, Lettország, Litvánia, Magyarország, Lengyelország, Szlovénia és Szlovákia.
2. cikk
Az 1268/1999/EK rendelet szerinti szerződéskötési időszak vége
(1) Azon intézkedések tekintetében, amelyek az 1257/1999/EK rendelet 47a. cikke alapján, a csatlakozást követően az Európai Mezőgazdasági Orientációs és Garanciaalap (EMOGA) Garanciarészlegéből finanszírozhatók, az új tagállamok a vidékfejlesztési terv Bizottsághoz történő benyújtásának időpontjáig továbbra is köthetnek szerződéseket vagy vállalhatnak kötelezettségeket az 1268/1999/EK rendelet alapján.
(2) Azoknak, az 1268/1999/EK rendelet 2. cikkében említett intézkedéseknek és részintézkedéseknek a tekintetében, amelyek az 1260/1999/EK rendelet 2. cikke (2) bekezdésének a) pontja alapján a csatlakozást követően az Európai Mezőgazdasági Orientációs és Garanciaalap (EMOGA) Garanciarészlegéből finanszírozhatók, az új tagállamok addig az időpontig továbbra is köthetnek szerződéseket vagy vállalhatnak kötelezettségeket az 1268/1999/EK rendelet alapján, amelytől kezdődően az 1260/1999/EK rendelet alapján intézkedésekre szerződéseket kötnek vagy kötelezettséget vállalnak.
3. cikk
A Sapard-projektek finanszírozása az előirányzatok kimerülése esetén
(1) Azon projektek esetében, amelyekre 2002-től az 1268/1999/EK rendelet 2. cikkének negyedik, hetedik és 14. francia bekezdésében említett intézkedések keretében szerződéseket kötöttek, a 2006. december 31-ét követően felmerült kiadások belefoglalhatók az 1257/1999/EK rendelet szerinti, a 2004-től 2006-ig terjedő időszakra vonatkozó vidékfejlesztési programozásba, és az EMOGA Garanciarészlegéből finanszírozhatók.
(2) Az azon projektekre vonatkozó kifizetések, amelyekre az 1268/1999/EK rendelet szerinti előirányzatok kimerültek vagy elégtelenek, belefoglalhatók az 1257/1999/EK rendelet szerinti, a 2004-től 2006-ig terjedő időszakra vonatkozó vidékfejlesztési programozásba, és az EMOGA Garanciarészlegéből finanszírozhatók.
(3) Amennyiben az új tagállamok alkalmazzák az (1) és (2) bekezdés rendelkezéseit, a 141/2004/EK rendelet [4] II. melléklete szerinti pénzügyi táblázatban meg kell jelölniük az azon előirányzatokkal kapcsolatos összegeket, amelyekre kötelezettséget vállaltak.
(4) Az 1268/1999/EK rendeletnek a jogosultságra és a támogatás ellenőrzésére vonatkozó szabályait továbbra is alkalmazni kell.
(5) A kiválasztott projektek listáját az érintett új tagállam állítja össze.
4. cikk
Ez a rendelet kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. március 10-én.

Labels: 18
15
19
6